NEUVOSTON PÄÄTÖSLAUSELMA,

annettu 15 päivänä joulukuuta 1998,

Euroopan unionin metsästrategiasta (1999/C 56/01)

EUROOPAN UNIONIN NEUVOSTO, joka

tunnustaa hyödyn, joka koituu Euroopan unionille tässä päätöslauselmassa esitetystä metsästrategiasta, joka perustuu ensisijaisesti komission neuvostolle ja Euroopan parlamentille toimittaman tiedonannon yleisarviointiin ja suuntaviivoihin,

ottaa huomioon neuvoston voimassa olevat metsäsektoria koskevat säädökset sekä Agenda 2000:n yhteydessä tehdyt ehdotukset jäsenvaltioiden metsätaloutta koskevien toimenpiteiden tukemiseksi,

ottaa huomioon Euroopan unionin ja sen jäsenvaltioiden ne toiminnot ja sitoumukset, jotka perustuvat metsien kannalta merkittäviin kansainvälisiin prosesseihin, erityisesti Yhdistyneiden Kansakuntien Rio de Janeirossa vuonna 1992 pidettyyn ympäristö- ja kehityskonferenssiin ja sen seurantaan (1) sekä metsien suojelua Euroopassa käsitteleviin ministerikokouksiin, ja niissä määritettyihin metsäsektoria koskeviin periaatteisiin ja suosituksiin,

1. KOROSTAA metsien moninaista merkitystä ja metsien kestävää hoitoa ja käyttöä, joka perustuu metsien sosiaaliseen, taloudelliseen, ympäristölliseen, ekologiseen ja kulttuuriseen merkitykseen yhteiskunnan ja erityisesti maaseudun kehittämisen kannalta ja KOROSTAA sitä, kuinka metsät ja metsätalous voivat edistää nykyisiä yhteisön politiikkoja,

2. MÄÄRITTÄÄ kyseisen yhteisen metsästrategian keskeiset tekijät seuraavasti:

a) metsien kestävä hoito ja käyttö, sellaisena kuin ne määriteltiin Helsingissä vuonna 1993 pidetyssä metsäministerikonferenssissa, ja metsien moninaisen merkityksen huomioon ottaminen toiminnan yleisinä lähtökohtina,

b) toissijaisuusperiaate siten, että Euroopan yhteisön perustamissopimuksessa ei ole säännöstä erityisestä yhteisestä metsäpolitiikasta ja että vastuu metsäpolitiikasta kuuluu jäsenvaltioille, kuitenkin ottaen huomioon että toissijaisuusperiaatteen ja jaetun vastuun periaatteen mukaisesti yhteisö voi myötävaikuttaa myönteisesti metsien kestävän hoidon ja käytön toteuttamiseen ja metsien monikäyttöön,

c) myötävaikutus, joka yhteisön tasolla voimassa olevilla ja uusilla toimenpiteillä on metsästrategian toteuttamiseen ja jäsenvaltioiden tukemiseen niiden pyrkiessä noudattamaan metsien kestävän hoidon ja käytön ja metsien monikäytön, metsien suojelun, maaseudun kehittämisen ja ylläpitämisen, metsäperinnön, biologisen monimuotoisuuden, ilmastonmuutosten, uudistuvaksi energialähteeksi katsotun puunkäytön jne. periaatteita samalla välttäen markkinoita vääristäviä toimenpiteitä,

d) kansainvälisten sitoumusten, periaatteiden ja suositusten täytäntöön paneminen kansallisten tai alueellisten metsäohjelmien avulla tai jäsenvaltioiden kehittäminen tarkoituksenmukaisin välinein,

e) aktiivinen osallistuminen kaikkiin metsäsektoriin liittyviin kansainvälisiin prosesseihin,

f) tarve tehostaa edelleen yhteensovittamista, viestintää ja yhteistyötä kaikilla metsäsektorin kannalta merkittävillä politiikan aloilla, komissiossa, komission ja jäsenvaltioiden kesken sekä jäsenvaltioiden kesken,

g) metsien kestävän hoidon ja käytön merkitys biologisen monimuotoisuuden sekä eläinten ja kasvien elinolosuhteiden säilyttämisen ja parantamisen kannalta sekä että tämä metsien kestävä hoito on yksi monista ilmastonmuutosten estämiseen tähtäävistä toimista,

h) kestävästi hoidetuista ja käytetyistä metsistä saatavan puun ja muiden metsän tuotteiden käytön edistäminen ympäristöystävällisinä tuotteina avoimen markkinatalouden sääntöjen mukaisesti,

i) metsänhoidon ja puunjalostusteollisuuden merkitys tuloille, työllisyydelle ja muille tekijöille, jotka vaikuttavat elämän laatuun, tunnustaen näiden kahden alan läheisen yhteyden, joka vaikuttaa niiden kilpailukykyyn ja taloudelliseen elinkelpoisuuteen,

j) tarve liittää paremmin metsät ja metsätuotteet kaikkiin alakohtaisiin yhteisiin politiikkoihin, kuten yhteiseen maatalouspolitiikkaan, ympäristö-, energia-, kauppa-, teollisuus-, tutkimus-, sisämarkkina- ja kehitysyhteistyöpolitiikkoihin, jotta otetaan huomioon sekä metsien ja metsätuotteiden merkitys muille politiikoille että muiden politiikkojen vaikutukset metsiin ja metsätuotteisiin, tavoitteena taata tarvittava yhdenmukainen kokonaisvaltainen lähestymistapa pyrittäessä metsien kestävään hoitoon ja käyttöön,

k) tarve edistää kaikkien osapuolten välistä osallistuvaa ja arvointa lähestymistapaa samalla tunnustaen omistusjärjestelyjen laaja kirjo yhteisössä, mikä edellyttää metsänomistajien osallistumista,

l) erityisten lähestymistapojen ja toimien tarve eri tyyppisille metsille ottaen huomioon yhteisön metsien ekologisten, sosiaalisten, taloudellisten ja kulttuurillisten olosuhteiden suuret poikkeavuudet,

m) tosiasia, että tässä strategiassa on kyse dynaamisesta prosessista, joka edellyttää keskustelujen ja toimien jatkamista edellä kuvatulla tavalla,

METSIÄ JA METSÄNHOITOA KOSKEVAT YHTEISÖN TOIMET

3. KOROSTAA metsien merkitystä työllisyyden edistämisessä, hyvinvoinnin ja ympäristön laadun kehittämisessä, mikä on sopusoinnussa metsien kestävän hoidon ja käytön käsitteen kanssa, joka perustuu metsän taloudellisiin, ekologisiin, sosiaalisiin ja kulttuurillisiin tehtäviin,

4. SUHTAUTUU MYÖNTEISESTI siihen, että yhteisö osallistuu aktiivisesti metsien suojelua Euroopassa käsittelevien ministerikonferenssien päätöslauselmien täytäntöönpanoon sekä aloitteellisesti kansainvälisiin metsäkysymyksiä koskeviin keskusteluihin ja neuvotteluihin, erityisesti Yhdistyneiden Kansakuntien hallitustenväliseen metsäfoorumiin,

5. KEHOTTAA komissiota tarkistamaan toimenpiteitä, jotka ilmenevät yhteisön metsien suojelusta ilmansaasteilta 17 päivänä marraskuuta 1986 annetusta neuvoston asetuksesta (ETY) N:o 3528/86 (2), arvioidakseen ja jatkuvasti parantaakseen metsien terveyttä koskevan eurooppalaisen seurantajärjestelmän tehokkuutta ottaen huomioon kaikki mahdolliset vaikutukset metsäekosysteemeihin,

6. SUHTAUTUU MYÖNTEISESTI asetuksella (ETY) N:o 2158/92 (3) käyttöön otetun metsäpalojen torjuntaa koskevan yhteisön toimen mahdollisen tehostamisen jatkamiseen, arviointiin ja pohdintaan, koska kyseinen toimi vaikuttaa myönteisesti ennaltaehkäisyn tehokkuuteen ja koska yhtenäisten järjestelmien merkitys metsien suojelussa on suuri, ja KEHOTTAA komissiota kiinnittämään erityistä huomiota metsäpaloja koskevan yhteisön tiedotusjärjestelmän luomiseen, jotta sen avulla voidaan arvioida paremmin metsäpalojen torjumistoimien tehokkuutta,

7. KOROSTAA asetuksella (ETY) N:o 1615/89 (4) perustetun Euroopan metsätalouden tieto- ja viestintäjärjestelmän jatkuvan kehittämisen merkitystä parempien ja luotettavampien metsiä koskevien tietojen saamiseksi sekä KOROSTAA asianomaisten kansallisten ja kansainvälisten järjestöjen kanssa tehtävän yhteistyön arvoa,

8. KATSOO, että yhteisön toimenpiteiden olisi Keski- ja ltä-Euroopan maiden kanssa tapahtuvan yhteistyön sekä metsien suojelua Euroopassa käsittelevien ministerikokousten puitteissa edistettävä metsien kestävää hoitoa ja käyttöä, suojelua ja kestävää kehitystä; TOTEAA, että komissio on antanut ehdotuksen neuvoston asetukseksi yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja ltä-Euroopan maissa ja että maatalouden ja maaseudun kehittäminen voi koskea muun muassa metsätaloutta; KATSOO, että mainittu ehdotus voi edistää Keski- ja ltä-Euroopan metsien hoitoa, käyttöä, suojelua ja kestävää kehitystä,

9. TOTEAA, että yhteisön tutkimusta ja teknologista kehittämistä koskevien ohjelmien puitteissa toteutettavat metsäntutkimushankkeet edistävät osaltaan metsien kestävää hoitoa ja kehitystä ja monipuolista tehtävää, metsävarojen kestävää monikäyttöä sekä parantavat tutkimusmahdollisuuksia ja kannustavat innovointiin,

10. KOROSTAA etuja, joita saadaan metsätalouteen vaikuttavien eri alojen politiikkojen tehokkaasta yhteensovittamisesta sekä yhteisön tasolla tapahtuvasta yhteensovittamisesta; KOROSTAA päätöksillä 89/367/ETY (5), 98/235/EY (6) ja 97/837/EY (7) perustettujen pysyvän metsäkomitean, metsien neuvoa-antavan komitean, korkintuotanto mukaan lukien ja yhteisön puutalouspolitiikkaa käsittelevän neuvoa-antavan komitean merkittävää tehtävää neuvoa-antavina eliminä, joiden asiantuntemus on käytettävissä kaikkiin metsäalan toimiin yhteisön voimassa olevien politiikkojen puitteissa, kuten yhteisessä maatalouspolitiikassa ja maaseudun kehittämisessä sekä ympäristöä, kauppaa, tutkimusta, sisämarkkinoita, teollisuutta, kehitysyhteistyötä ja energiaa koskevien politiikkojen alalla; KEHOTTAA komissiota esittämään neuvostolle niin pian kuin mahdollista selonteon siitä, miten yhteensovittamista on mahdollista parantaa,

11. PITÄÄ metsien biologisen monimuotoisuuden säilyttämistä ja edistämistä metsien kestävän hoidon ja käytön keskeisenä osatekijänä ja katsoo, että tarkoituksenmukaiset toimenpiteet pitäisi sisällyttää jäsenvaltioiden metsäohjelmiin tai vastaaviin välineisiin, jotka ovat metsäekosysteemien biologisen ja maiseman monimuotoisuuden säilyttämistä ja kehittämistä koskevan vuosiksi 1997-2000 laaditun yleiseurooppalaisen työohjelman mukaiset; TOTEAA lisäarvon, jonka yhteisön toimet voivat tuottaa metsätoimenpiteiden avulla maaseudun kehittämisessä ja metsiensuojelutoimenpiteissä sekä erityisillä toimilla kuten tutkimus, geneettisten voimavarojen säilyttäminen asetuksen (EY) N:o 1467/94 (8) mukaisesti ja tuki metsien kestävän hoidon ja käytön yleiseurooppalaisten kriteereiden ja indikaattoreiden soveltamiselle; KATSOO, että nämä toimet ja tämä lisäarvo ovat vastaus pyyntöön biologista monimuotoisuutta koskevan Euroopan yhteisön strategian toimintapuitteiden luomisesta,

12. TUNNUSTAA lisäksi tarpeen säilyttää ja suojella kaikki metsäekosysteemityypit ja erityistä ekologista merkitystä omaavat alueet; TOTEAA yhteisön tukevan NATURA 2000-verkostolla suojelualueiden perustamista, joka muodostuu direktiivin 79/409/ETY (9) ja direktiivin 92/43/ETY (10) mukaisista erityissuojelualueista ja erityisten suojelutoimien alueista ottaen huomioon taloudelliset, sosiaaliset ja kulttuuriin liittyvät vaatimukset sekä alueelliset ja paikalliset ominaispiirteet ja metsänomistajien osallistuminen,

13. VAHVISTAA, että metsien tehtävä hiilinieluina ja -varastoina Euroopan unionissa voidaan varmistaa parhaiten metsien kestävällä hoidolla ja käytöllä ja että Euroopan unionin ja jäsenvaltioiden ilmastonmuutosstrategioiden edistäminen tapahtuu Kioton pöytäkirjan mukaisesti ja ne voidaan parhaiten toteuttaa nykyisiä hiilivarastoja suojelemalla ja lisäämällä, luomalla uusia ja edistämällä biomassan ja puutuotteiden käyttöä,

14. KATSOO, että metsätalous ja metsiin perustuva kaupallinen toiminta on osa vapaata markkinataloutta ja että siihen liittyvien kaupallisten toimintojen olisi oltava ensisijaisesti markkinavoimien ohjauksessa, ja TOTEAA, että yhteisö on luonut useita välineitä varmistaakseen tehokkaan kilpailun,

15. KOROSTAA, että etusijalle on asetettava yleisöllä ja kuluttajilla, metsätaloudesta ja metsätuotteista olevan käsityksen kohentaminen vakuuttaen heille, että metsien hoito ja käyttö on kestävää, toteaa, että sertifiointijärjestelmät ovat markkinointivälineitä, joilla pyritään parantamaan kuluttajien tietoutta kestävän metsien hoidon ja käytön ympäristöön vaikuttavista ominaisuuksista ja edistää puun ja puutuotteiden käyttöä ympäristöystävällisenä ja uusiutuvana raaka-aineena, ja että sertifiointijärjestelmien olisi oltava vertailukelpoisia ja niiden suoritevaatimusten on oltava yhdenmukaiset kansainvälisesti tunnustettujen kestävän metsien hoidon ja käytön periaatteiden kanssa ja lisäksi niiden on täytettävä vapaaehtoista sertifiointia, uskottavuutta, avoimuutta, kustannustehokkuutta, saatavuutta sekä metsätyyppien ja metsänomistajien syrjimättömyyttä koskevat vaatimukset; metsänhoidon riippumaton auditointi on olennaista uskottavuuden varmistamisen kannalta, KEHOTTAA komissiota tarkastelemaan mahdollisuutta toteuttaa muita toimenpiteitä Euroopan unionin tasolla,

16. KATSOO, että nykyiset metsätaloustoimenpiteet sekä maaseudun kehittämistä Agenda 2000:n (11) puitteissa koskevan ehdotetun asetuksen erityisesti metsäsektoria koskeva luku voisivat olla pohjana tämän päätöslauselman suuntaviivojen toteuttamiselle; ON YHTÄ MIELTÄ SIITÄ, että kaikkien metsiä ja metsätuotteita koskevien yhteisten toimenpiteiden pitäisi olla tämän metsästrategian tavoitteiden ja suositusten mukaiset,

17. TOTEAA komission aikomuksen antaa

- Euroopan parlamentille ja neuvostolle tiedonanto metsäjalostusteollisuuden kilpailukyvystä,

- ehdotus metsänviljelyaineiston pitämisestä kaupan 14 päivänä kesäkuuta 1966 annetun neuvoston direktiivin 66/404/ETY (12) tarkistamisesta,

- Euroopan parlamentille ja neuvostolle piakkoin erityinen tiedonanto metsäalan kehittämisyhteistyöstä.

18. KEHOTTAA komissiota antamaan neuvostolle viiden vuoden kuluessa kertomuksen tämän metsästrategian täytäntöönpanosta.

(1) YK:n ympäristö- ja kehityskonferenssi, YK:n yleiskokouksen erityisistunto, XI maailman metsäkongressi, biologista monimuotoisuutta koskeva yleissopimus, ilmastonmuutosta koskeva Yhdistyneiden Kansakuntien puitesopimus, yleissopimus aavikoitumisen estämiseksi ja ensimmäinen, toinen ja kolmas metsiensuojelua Euroopassa käsittelevä ministerikokous.

(2) EYVL L 326, 21.11.1986, s. 2, asetus sellaisena kuin se on viimeksi muutettuna asetuksella (EY) N:o 307/97 (EYVL L 51, 21.2.1997, s. 9).

(3) EYVL L 217, 31.7.1992, s. 3, asetus sellaisena kuin se on muutettuna asetuksella (EY) N:o 308//97 (EYVL L 51, 21.2.1997, s. 11).

(4) EYVL L 165, 15.6.1989, s. 12.

(5) EYVL L 165, 15.6.1989, s. 14.

(6) EYVL L 88, 24.3.1998, s. 59.

(7) EYVL L 346, 17.12.1997, s. 95.

(8) EYVL L 159, 28.6.1994, s. 1.

(9) EYVL L 103, 25.4.1979, s. 1, direktiivi sellaisena kuin se on viimeksi muutettuna direktiivillä 97/49/EY (EYVL L 223, 13.8.1997, s. 9).

(10) EYVL L 206, 22.7.1992, s. 7, direktiivi sellaisena kuin se on viimeksi muutettuna direktiivillä 97/62/EY (EYVL L 305, 8.11.1997, s. 42).

(11) EYVL C 170, 4.6.1998, s. 67.

(12) EYVL 125, 11.7.1966, s. 2326, direktiivi sellaisena kuin se on viimeksi muutettuna vuoden 1994 liittymisasiakirjalla.